《送退斋先生归武夷》
宋代·林若存

大运何茫茫，海桑逝不留。
武夷有乔木，虬枝尚相樛。
自昔擢巍科，为今阐大猷。
万里惮北上，三年喜南游。
长身古衣冠，庙眉了双眸。
虽与今人居，不与今人俦。
和风颜子春，泰山邹孟秋，
一双忧世泪，溅入银河流。
相期入圣城，舍子谁当优。
奈何弃我去，荦确归途修。
我欲断中流，去棹何悠悠。
我欲息天风。别袂何飕飕。
明晨君已远，晚岁吾何求。
恐无后会期，笑作来生谋。

作者简介：林若存（一二四三～？）（生年据《送退斋先生归武夷》“我七君六旬”推算），与熊鉌有交。今录诗四首。